На новай пасадзе ён кантраляваў пошук, разведку і эксплуатацыю нафтагазавых радовішчаў і падземных водаў па ўсёй вялікай краіне: ад Малдавіі да Камчаткі. Быў створаны задзел у гэтай сферы на далёкую перспектыву. Герасім Васільевіч, гавораць, быў заўсёды даступны, нягледзячы на высокую пасаду. І даступнасць была не па разліку, а натуральнай, чалавечнай. У 1950-м прафесар Багамолаў узначаліў савецкую дэлегацыю на святкаванні 100-гадовага юбілею Геалагічнай службы Індыі. Яго сустрэчы з прэм’ер-міністрам Індыі Джавахарлалам Неру ўпершыню ў гісторыі дзвюх краін абазначылі ўзаемную цікавасць да развіцця даследаванняў па пошуку нафты ў Індыі.